KIRJALLINEN KYSYMYS P-1398/01 esittäjä(t): Luís Queiró (UEN) neuvostolle. Portugalilaisten panttivankien tilanne Cabindan alueella.



Virallinen lehti nro 364 E , 20/12/2001 s. 0101 - 0102



KIRJALLINEN KYSYMYS P-1398/01 esittäjä(t): Luís Queiró (UEN) neuvostolle (7. toukokuuta 2001) Aihe: Portugalilaisten panttivankien tilanne Cabindan alueella Kuten tiedetään, seitsemän Portugalin kansalaista on yhä panttivankeina Cabindan alueella, kaksi heistä 24. toukokuuta 2000 lähtien (siis tarkalleen yksitoista kuukautta) ja loput viisi kuluvan vuoden 9. maaliskuuta lähtien. Saatujen tietojen mukaan tilanne Cabindassa on huonontunut merkittävästi ennen kaikkea Angolan armeijan harjoittaman painostuksen takia. Mielestämme sotilaallisen voiman käytöstä pidättäytyminen on ollut välttämätön edellytys diplomaattisten toimien onnistumiselle vastaavissa tilanteissa. Tämä on myös EU:n kanta. Esimerkkinä muistettakoon, että EU vetosi Filippiinien hallitukseen noin vuosi sitten, jotta maassa olevan suuren panttivankiryhmän vapauttamiseen ei puututtaisi sotilaallisesti. Vankien onnistunut vapauttaminen oli osoitus vetoomuksen tehokkuudesta. Historiallisesti ja poliittisesti Filippiinien tilanteella ja Cabindan tapauksella ei ole mitään tekemistä toistensa kanssa, mutta inhimillisellä tasolla yhteys on kiistaton. EU:n velvollisuutena on tehdä kaikkensa suojellakseen panttivankeina olevien yhteisön kansalaisten henkeä ja edistää heidän pikaista vapautumistaan. Syyt tämän kysymyksen tekemiseen ovat tarkalleen seuraavat. Alueella ei ole toimittajia, koska Angolan hallitus on karkottanut heidät. Angolan armeijan sotilasoperaatiot tapahtuvat siis piilossa yleiseltä kansainväliseltä mielipiteeltä, joten olisi suotavaa, että Cabindaan lähetettäisiin yhteisön erikoislähettiläs, mieluiten Javier Solana, koska hän on EU:n yhteisen ulko- ja turvallisuuspolitiikan korkea edustaja. Lähettilään tehtävänä olisi arvioida Cabindan alueen poliittista ja sotilaallista tilannetta ja edistää portugalilaisten panttivankien vapauttamiseen johtavia toimia. Tämä vastaa Filippiinien tapausta, jossa neuvoston toimet edistivät vankien vapauttamista. Nyt tilanne on vakava, vankeus on kestänyt jo pitkään ja kysymys on yhteisön kansalaisista. Nämä seikat pakottavat toimimaan. Onko neuvosto valmis ryhtymään toimenpiteisiin? Vastaus (27. syyskuuta 2001) Portugalin ulkoasiainministeri Gama tiedotti neuvostolle 19. maaliskuuta 2001 pidetyssä neuvoston istunnossa (yleiset asiat) Cabindan maakunnassa Angolassa tapahtuneesta kahdeksan Portugalin kansalaisen sieppauksesta. Ministerit ilmaisivat olevansa huolestuneita portugalilaisten panttivankien humanitaarisesta tilanteesta. He tuomitsivat voimakkaasti sieppauksen ja vaativat tekoon syyllistyneitä vapauttamaan välittömästi kaikki panttivangit. He muistuttivat EU:n tuomitsevan kaikki tällaiset menettelyt ja korostivat humanitaarisen oikeuden periaatteiden tinkimättömän noudattamisen tärkeyttä. Tämän jälkeen kysymystä ei ole käsitelty neuvostossa eikä sen toimivaltaisissa työryhmissä, eikä korkean edustajan Javier Solanan tai muun edustajan lähettämisestä alueelle ole keskusteltu. Korkealle edustajalle on kuitenkin tiedotettu Kongon tasavallan presidentin Denis Sassou-Nguesson sekä Gabonin presidentin El Hadj Omar Bongon virallisista asiaa koskevista yhteydenotoista.